Στρατηγικό σχέδιο ένταξης των μεταναστών θα θεσμοθετήσει το υπουργείο Μεταναστευτικής Πολιτικής

«Στρατηγικό σχέδιο ένταξης» των μεταναστών και προσφύγων θα θεσμοθετήσει το επόμενο χρονικό διάστημα το υπουργείο Μεταναστευτικής Πολιτικής, όπως αναφέρει σε μήνυμά του για τη σημερινή Παγκόσμια Ημέρα Μεταναστών.

Το σχέδιο, σημειώνει, θέτει «ένα σύγχρονο, συνεκτικό και περιεκτικό πλαίσιο», στο οποίο εντάσσεται και μια σειρά πρωτοβουλιών που λαμβάνονται στην κατεύθυνση της ομαλής ένταξης των μεταναστών, όπως η ηλεκτρονική κάρτα διαμονής και η αναβάθμιση της παρεχόμενης εκπαίδευσης για τα παιδιά των μεταναστών και για τη βελτίωση της ελληνομάθειας των ενηλίκων.

«Η ελληνική Πολιτεία πράττει όσα είναι απαραίτητα για τη διασφάλιση της ισονομίας, της αξιοπρέπειας και την παροχή ίσων ευκαιριών και αρωγής ως προς τις συνθήκες διαβίωσης στους μετανάστες που διαμένουν στην Ελλάδα», τονίζει στην ανακοίνωση, και προσθέτει: «Η ελληνική κυβέρνηση θα συνεχίσει να ενεργεί με γνώμονα την προστασία των θεμελιωδών δικαιωμάτων και των ελευθεριών όλων των ανθρώπων που διαμένουν εντός της ελληνικής επικράτειας» και «θα συνεχίσει να μάχεται υπεύθυνα τόσο σε διεθνές, όσο και σε ευρωπαϊκό επίπεδο για την επικράτηση της πολιτικής που προάγει τον ανθρωπισμό, την αλληλεγγύη και την ανοχή».

Σχετικά με την Παγκόσμια Ημέρα Μεταναστών υπογραμμίζει ότι «κάθε κοινωνία οφείλει να απομονώνει και να εξουδετερώνει τα όποια ξενοφοβικά στοιχεία την αποπροσανατολίζουν και να επενδύει με το βλέμμα στο μέλλον στην ανεκτικότητα και τη δημιουργική ενσωμάτωση της ποικιλομορφίας που προσφέρουν οι μετανάστες».